ลุ้น IPO ป้ายแดง WINMED เทรดวันแรกทะลุ 4.50 บ. พื้นฐานแกร่ง-โอกาสเติบโตสูง
ลุ้น "วินเนอร์ยี่ เมดิคอล" หรือ WINMED หุ้น IPO ป้ายแดง เข้าเทรดวันแรก ลุ้นราคาวิ่งทะลุ 4.50 บ. จากราคา IPO ที่ 3.10 บ. โบรกฯ มองพื้นฐานแกร่ง-โอกาสเติบโตสูง
ลุ้น "วินเนอร์ยี่ เมดิคอล" หรือ WINMED หุ้น IPO ป้ายแดง เข้าเทรดวันแรก ลุ้นราคาวิ่งทะลุ 4.50 บ. จากราคา IPO ที่ 3.10 บ. โบรกฯ มองพื้นฐานแกร่ง-โอกาสเติบโตสูง
10 พ.ค. 2564

ผู้สื่อข่าวรายงานว่า วันนี้ (11 พ.ค.) หลักทรัพย์บริษัท วินเนอร์ยี่ เมดิคอล จำกัด (มหาชน) หรือ WINMED ผู้นำเข้า และจำหน่ายเครื่อง และชุดอุปกรณ์ สำหรับการเก็บ การตรวจวิเคราะห์ วินิจฉัย และการบำบัดรักษาทางการแพทย์ เริ่มทำการซื้อขายในตลาดหลักทรัพย์เอ็ม เอ ไอ  ในกลุ่มสินค้าอุปโภคบริโภค เป็นวันแรก โดยมีหุ้นจดทะเบียนกับ ตลท.จำนวน 400 ล้านหุ้น มีทุนชำระแล้ว 200 ล้านบาท มูลค่าที่ตราไว้หุ้นละ 0.50 บาท โดยมีจำนวนหุ้น IPO อยู่ 120 ล้านหุ้น จัดสรรให้แก่ประชาชนทั่วไปในราคาหุ้น IPO  3.10 บาท/หุ้น
ด้าน นายนันทิยะ ดารกานนท์ ประธานเจ้าหน้าที่บริหาร WINMED เปิดเผยว่า บริษัทมั่นใจว่าการเข้าซื้อขายในตลาดหลักทรัพย์ เอ็ม เอ ไอ (mai) ในวันที่ 11 พ.ค.จะได้รับการตอบรับที่ดีจากนักลงทุน เนื่องจากมีความมั่นใจในปัจจัยพื้นฐานของบริษัท ที่มีโอกาสเติบโตทั้งด้านฐานะการเงิน ความสามารถการทำกำไร รวมถึงการมีประสบการณ์ความเชี่ยวชาญในธุรกิจมากว่า 27 ปี
โดยหลังจากการระดมทุนในตลาดหลักทรัพย์ครั้งนี้ บริษัทฯ จะนำเม็ดเงินที่ได้มาลงทุนก่อสร้างห้องปฏิบัติการตรวจหาเชื้อไวรัส HPV ผ่านชุดเก็บเซลล์จากช่องคลอดด้วยตนเอง (Self Collect) เริ่มก่อสร้างไตรมาส 2/64 และห้องปฏิบัติการที่ครอบคลุมด้านการเตรียมผลิตภัณฑ์เซลล์เพื่อการรักษาด้วยวิธีเซลล์บำบัด (Cell Therapy) เริ่มก่อสร้างไตรมาส 3/64 รวมถึงชำระคืนเงินกู้และใช้เป็นเงินทุนหมุนเวียนในกิจการ ซึ่งจะช่วยเพิ่มศักยภาพทางธุรกิจต่อไปในอนาคต อีกทั้งการระดมทุนจะส่งผลให้บริษัทสามารถขยายธุรกิจ สร้างความน่าเชื่อถือ เพิ่มความสามารถในการแข่งขัน และสร้างการเติบโตได้ตามแผนและกรอบเวลาที่ทางบริษัทได้วางไว้
“บริษัทมุ่งมั่นที่จะดำเนินธุรกิจให้เติบโตอย่างต่อเนื่อง โดยทิศทางธุรกิจในช่วงครึ่งปีหลังมีแนวโน้มการเติบโตที่ดี เนื่องจากเข้าสู่ช่วงไฮซีซั่นซึ่งจะมีสัดส่วนรายได้อยู่ที่ประมาณ 60% เมื่อเทียบกับช่วงครึ่งปีแรกที่ประมาณ 40% อีกทั้งโครงการห้องปฏิบัติการตรวจหาเชื้อไวรัส HPV ผ่านชุดเก็บเซลล์จากช่องคลอดด้วยตนเอง (Self Collect) คาดว่าจะสามารถรับรู้รายได้ในช่วงไตรมาส 3/64 จึงมั่นใจว่าบริษัทจะรักษาอัตราการเติบโตของรายได้และกำไรให้อยู่ในระดับที่ดี” นายนันทิยะ กล่าว
ด้าน นายสมศักดิ์ ศิริชัยนฤมิตร ประธานเจ้าหน้าที่บริหาร บริษัท แอสเซท โปร แมเนจเม้นท์ จำกัด (APM) ในฐานะที่ปรึกษาทางการเงิน กล่าวว่า เชื่อว่า WINMED จะเป็นหุ้น IPO ที่ได้รับความสนใจจากนักลงทุน ด้วยจุดเด่นที่เป็นผู้นำตลาดในกลุ่มผลิตภัณฑ์ทางการแพทย์ เป็นพันธมิตรกับผู้ผลิตเครื่องมือและอุปกรณ์ทางการแพทย์ชั้นนำระดับโลก มีฐานลูกค้าที่ครอบคลุมและใช้บริการอย่างต่อเนื่อง รวมถึงมีความสามารถในการทำกำไร และศักยภาพการเติบโต จึงมั่นใจว่า WINMED จะมีโอกาสขยายธุรกิจอีกมากในอนาคต
อีกทั้ง บริษัทมีปัจจัยพื้นฐานที่แข็งแกร่ง สะท้อนจากผลกำไรสุทธิปี 63 ที่มีกำไรสุทธิอยู่ที่ 51.59 ล้านบาท เพิ่มขึ้นจากปี 62 ที่มีกำไรสุทธิ 37.19 ล้านบาท ส่งผลให้กำไรสุทธิต่อหุ้น (Earnings Per Share) เพิ่มขึ้นอยู่ที่ 0.129 บาทต่อหุ้น จากเดิม 0.093 บาทต่อหุ้น (พิจารณาจากจำนวนหุ้นทั้งหมดหลัง IPO) ขณะที่อัตราส่วนราคาหุ้นต่อกำไรสุทธิต่อหุ้น (P/E) ที่ราคาเสนอขายหุ้นละ3.10บาท อยู่ที่ 24.04 เท่า
ด้าน บล.ฟินันเซีย ไซรัส ระบุในบทวิเคราะห์ว่า WINMED เป็นผู้นำเข้าและจำหน่ายเครื่องและชุดอุปกรณ์ทางการแพทย์ มีลูกค้าหลักเป็นกลุ่มโรงพยาบาลทั้งรัฐและเอกชน ศูนย์บริการโลหิตแห่งชาติ สภากาชาดไทย ผลิตภัณฑ์ที่บริษัทนำเข้า ได้แก่  ผลิตภัณฑ์ตรวจหามะเร็งปากมดลูกผลิตภัณฑ์ตรวจภาวะดาวน์ซินโดรม ผลิตภัณฑ์เกี่ยวกับธนาคารโลหิต คาดกำไรปี 2564-2566 โตเฉลี่ยต่อปี (CAGR) 68% ตาม Mega Trend และสินค้านวัตกรรมที่นำเข้ามาจำหน่ายโดยเฉพาะเครื่องคัดแยก Stem Cell ประเมินราคาเป้าหมายที่ 4.50 บาท ทั้งนี้ บล.ฟินันเซีย ไซรัส เป็น Lead Underwriter
 